b"\n_START_ARTICLE_\nNovo egip\xc4\x8dansko kraljestvo\n_START_SECTION_\nVzpon Novega kraljestva\n_START_PARAGRAPH_\nV Osemnajsti dinastiji je bilo nekaj najslavnej\xc5\xa1ih egip\xc4\x8danskih faraonov, med njimi Ahmoz I., Ha\xc4\x8depsut, Tutmoz III., Amenhotep III., Ehnaton in Tutankamon. Kraljica Ha\xc4\x8depsut se je osredoto\xc4\x8dala predvsem na \xc5\xa1irjenje egip\xc4\x8danske zunanje trgovine in poslala trgovsko odpravo v de\xc5\xbeelo Punt._NEWLINE_Tutmoz III., \xc2\xbbegip\xc4\x8danski Napoleon\xc2\xab, je pove\xc4\x8dal egip\xc4\x8dansko vojsko in z njeno pomo\xc4\x8djo z velikim uspehom utrdil mo\xc4\x8d Egipta, ki so jo ustvarili njegovi predhodniki. Ustvaril je pogoje, da je Egipt pod Amenhotepom III. dosegel vrh mo\xc4\x8di in bogastva. Pod Tutmozom III. (vladal okoli 1479-1425 pr. n. \xc5\xa1t.) je izraz faraon, ki se je prvotno nana\xc5\xa1al na kraljevo pala\xc4\x8do, postal uradni naslov egip\xc4\x8danskega vladarja._NEWLINE_Eden od najbolj znanih faraonov iz Osemnajste dinastije je bil Amenhotep IV., ki se je v \xc4\x8dast boga Atona, utele\xc5\xa1enja  egip\xc4\x8danskega boga Raja, preimenoval v Ehnatona.  Njegovo \xc4\x8da\xc5\xa1\xc4\x8denje izklju\xc4\x8dno Atona se pogosto interpretira kot prvi primer enobo\xc5\xa1tva v znani zgodovini. K temu je veliko pripomogla njegova \xc5\xbeena Nefretete, ki je bila dovolj  drzna, da je opravljala Atonove obrede. Ehnatonova verska vnema je bila vzrok, da sta se on in njegova \xc5\xbeena kasneje zapisala v egip\xc4\x8dansko zgodovino. Med njegovo vladavino je v egip\xc4\x8danski umetnosti razvil za to obdobje zna\xc4\x8dilen slog. _NEWLINE_Proti koncu Osemnajste dinastije se je stanje radikalno spremenilo. K temu je pripomoglo Ehnatonovo popolno nezanimanje za mednarodne  zadeve. Hetiti so postopoma raz\xc5\xa1irili svoj vpliv v Fenicijo in Kanaan in postali najve\xc4\x8dja sila v mednarodni politiki, s katero sta se morala soo\xc4\x8dati tako Seti I. kot njegov sin Ramzes II. iz Devetnajste dinastije.\n_START_SECTION_\nVi\xc5\xa1ek\n_START_PARAGRAPH_\nDevetnajsto dinastijo je ustanovil vezir Ramzes I. Za svojega naslednika ga je izbral Horemheb, zadnji faraon iz Osemnajste dinastije. Ramzesova kratka vladavina je bila prehodno obdobje med Horemhebom in mo\xc4\x8dnimi faraoni iz njegove dinastije, \xc5\xa1e posebej njegovim sinom Setijem I. in vnukom Ramzesom II., ki je povedel Egipt na drug vrh njegove mo\xc4\x8di. _NEWLINE_Ramzes II. (Veliki) je posku\xc5\xa1al ponovno osvojiti ozemlja v Levantu, ki jih je Egipt izgubil med vladanjem Osemnajste dinastije. Njegovi vojni pohodi so dosegli vi\xc5\xa1ek v bitki pri Kade\xc5\xa1u, v kateri se je egip\xc4\x8danska vojska udarila s hetitsko pod poveljstvom kralja Muvatalija II. Ramzes je padel v prvo v zgodovini dokumentirano zasedo, vendar mu je uspelo zbrati svoje enote in po prihodu ne'arin, morda voja\xc5\xa1kih najemnikov, obrniti tok bitke. Izid bitke je bil neodlo\xc4\x8den, vendar sta obe strani doma slavili zmago in nazadnje sklenili mirovni sporazum. Egipt je med  Ramzesovim vladanjem, ki je trajalo ve\xc4\x8d kot pol stoletja,  u\xc5\xbeival v miru in bogastvu. Njegovi neposredni nasledniki so nadaljevali vojne pohode, vendar so zaradi vedno ve\xc4\x8djih te\xc5\xbeav na dvoru \xe2\x80\x93 v nekem trenutku se je prestola polastil celo uzurpator Amenmese \xe2\x80\x93 vedno te\xc5\xbee obvladovali zasedena ozemlja. _NEWLINE_Ramzes II. je slovel tudi zaradi zelo \xc5\xa1tevilnih otrok z ve\xc4\x8d \xc5\xbeenami in prile\xc5\xbenicami. Za svoje sinove, \xc5\xa1tevilne je pre\xc5\xbeivel, je v Dolini kraljev zgradil dokazano najve\xc4\x8dji pokopali\xc5\xa1ki kompleks v Egiptu.\n_START_SECTION_\nZadnja leta mo\xc4\x8di\n_START_PARAGRAPH_\nZa zadnjega velikega faraona Novega kraljestva se \xc5\xa1teje Ramzes III. iz Dvajsete dinastije, ki je vladal ve\xc4\x8d desetletij za Ramzesom II._NEWLINE_V osmem letu njegovega vladanja so Egipt po morju in kopnem napadla Ljudstva z morja. Ramzes III. jih je na kopnem porazil leta 1178 ali 1175 pr. n. \xc5\xa1t. v bitki v ju\xc5\xbenem Retenuju, na morju pa leta 1178 ali 1175 pr. n. \xc5\xa1t. v bitki v Nilovi delti. Pora\xc5\xbeence je kot svoje podlo\xc5\xbenike naselil v ju\xc5\xbeni Kanaan. Njihova prisotnost v Kanaanu je po propadu Egip\xc4\x8danskega imperija morda prispevala k ustanovitvi novih dr\xc5\xbeav v Kanaanu, na primer Filisteje. Ramzes III. se je v \xc5\xa1estem in enajstem letu vladanja v zahodni Nilovi delti vojskoval proti agresivnim libijskim plemenom._NEWLINE_Visoki stro\xc5\xa1ki vojn so po\xc4\x8dasi izpraznili egip\xc4\x8dansko zakladnico in prispevali k postopnemu razpadanju imperija v Aziji. Na resnost te\xc5\xbeav ka\xc5\xbee dejstvo, da se je v 29. letu vladanja Ramzesa III. zgodila prva delavska stavka v pisni zgodovini.  Vzrok zanjo so bili obroki \xc5\xbeivil za elitne graditelje faraonove grobnice in obrtnike v Deir El Medini, ki jih dr\xc5\xbeava ni mogla preskrbeti. _NEWLINE_Onesna\xc5\xbeen  zrak je skoraj dve desetletji do leta 1140 pr. n. \xc5\xa1t. zadr\xc5\xbeeval  ve\xc4\x8dino son\xc4\x8dne svetlobe in zmanj\xc5\xa1al rast polj\xc5\xa1\xc4\x8din in dreves. Eden od mogo\xc4\x8dih vzrokov bi lahko bil izbruh vulkana Hekla na Islandiji, vendar je datiranje tega izbruha sporno."